SA Express hervat vlugteSA Express (Foto: Facebook) SA Express het Woensdag bevestig dat hy sekere vlugte vroeër in die dag gekanselleer het weens “bedryfsredes” en gesê vlugte het teen 16:00 weer hervat. Die staatsbeheerde lugdiens het in ŉ kort verklaring gesê alternatiewe reisreëlings is getref met al sy passasiers om na en van hul bestemmings vervoer te word. Die lugdiens het egter nie uitgewei oor die bedryfsprobleme nie. Die Suid-Afrikaanse Burgerlugvaartowerheid (BLO) het verlede jaar die lugdiens se bedryfspermitte opgeskort en alle vliegtuie is gehok ná ŉ oudit by die lugdiens en sy instandhoudingsorganisasie ernstige gevalle van nienakoming onthul het. Die lugdiens het in Augustus van dieselfde jaar sy vlugte hervat.